02011A1217(01) — DA — 17.01.2020 — 004.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

MONETÆR KONVENTION

mellem Den Europæiske Union og Fyrstendømmet Andorra

2011/C 369/01







DEN EUROPÆISKE UNION, repræsenteret af Europa-Kommissionen, og FYRSTENDØMMET ANDORRA ER — ud fra følgende betragtninger: (1) I henhold til Rådets forordning (EF) nr. 974/98 af 3. maj 1998 erstattede euroen den 1. januar 1999 valutaen i hver af de medlemsstater, der deltog i Den Økonomiske og Monetære Unions tredje fase, herunder Spanien og Frankrig. (2) Før denne konventions indgåelse havde Fyrstendømmet Andorra ingen officiel valuta og havde ikke indgået nogen monetær konvention med en medlemsstat eller et tredjeland. Spanske og franske mønter og pengesedler har tidligere reelt været Andorras valuta og er fra den 1. januar 2002 erstattet af eurosedler og –mønter. Fyrstendømmet Andorra har ligeledes udstedt nogle få samlermønter i diner. (3) I henhold til nærværende monetære konvention er euroen Fyrstendømmet Andorras officielle valuta. Fyrstendømmet Andorra har derfor ret til at udstede euromønter og pligt til at give de sedler og mønter, der er udstedt af eurosystemet og de medlemsstater, der har indført euroen, status som lovligt betalingsmiddel. Fyrstendømmet Andorra forpligter sig til at lade Den Europæiske Unions regler om eurosedler og -mønter — herunder dem, der vedrører beskyttelse mod falskmøntneri — finde anvendelse inden for statens område. (4) Fyrstendømmet Andorra har en betydelig banksektor, som arbejder tæt sammen med den tilsvarende sektor i euroområdet. For at sikre en højere grad af ligebehandling bør de love, der gælder i EU for bank- og finansvæsenet, for så vidt angår hvidvaskning af penge, forebyggelse af svig, forfalskning af andre betalingsmidler end kontanter og pligten til at indberette statistiske oplysninger, derfor gradvis indføres i Fyrstendømmet Andorra. (5) Denne konvention pålægger hverken ECB eller de nationale centralbanker nogen forpligtelse til at opføre Fyrstendømmet Andorras finansielle instrumenter på listen eller listerne over tilladte instrumenter i forbindelse med Eurosystemets pengepolitiske operationer. (6) Der oprettes et blandet udvalg bestående af repræsentanter for Fyrstendømmet Andorra og Den Europæiske Union, der skal undersøge gennemførelsen af denne konvention, fastsætte det årlige loft over udstedelsen af mønter og vurdere de foranstaltninger, Fyrstendømmet Andorra har iværksat for at gennemføre EU's relevante lovgivning. EU's delegation sammensættes af repræsentanter for Europa-Kommissionen, Kongeriget Spanien, Den Franske Republik og Den Europæiske Centralbank. (7) Den Europæiske Unions Domstol er den juridiske instans, der bilægger eventuelle tvister i forbindelse med konventionens anvendelse — ud fra følgende betragtninger: BLEVET ENIGE OM FØLGENDE BESTEMMELSER:







Artikel 1

Fyrstendømmet Andorra har ret til at bruge euroen som sin officielle valuta i overensstemmelse med forordning (EF) nr. 1103/97 og forordning (EF) nr. 974/98. Fyrstendømmet Andorra giver eurosedler og -mønter status som lovligt betalingsmiddel.

Artikel 2

1. Fyrstendømmet Andorra udsteder ikke pengesedler. Betingelserne for udstedelse af euromønter fra den 1. juli 2013 er fastlagt i de følgende artikler.

2. Retten til at udstede euromønter fra den 1. juli 2013 er underlagt følgende betingelser:

a) at Fyrstendømmet Andorra på forhånd vedtager samtlige de retsakter og regler fra EU, som er opstillet i bilaget til denne konvention inden for en gennemførelsesfrist på 12 eller 18 måneder fra konventionens ikrafttrædelse

b) at Fyrstendømmet Andorra senest 18 måneder efter konventionens ikrafttrædelse underskriver et multilateralt aftalememorandum fra Den Internationale Børstilsynsorganisation om høring, samarbejde og udveksling af oplysninger.

Artikel 3

Det blandede udvalg, der er nedsat ved denne konvention, beregner det årlige loft (udtrykt i værdi) for Fyrstendømmet Andorras udstedelse af euromønter som summen af:

— en fast del, som for 2013 fastsættes til 2 342 000 EUR. Det blandede udvalg har hvert år mulighed for at revidere den faste del for at tage hensyn til både inflation — på grundlag af HICP-inflationen i euroområdet i det foregående år — og forhold, der måtte have væsentlig indvirkning på markedet for euromønter til samlerbrug

— en variabel del, der beregnes som euroområdets gennemsnitlige (udtrykt i værdi) møntudstedelse pr. indbygger i det foregående år multipliceret med antallet af indbyggere i Fyrstendømmet Andorra.

Artikel 4

1. De euromønter, der udstedes af Fyrstendømmet Andorra, skal, for så vidt angår pålydende værdi, status som lovligt betalingsmiddel, tekniske specifikationer, design på den fælles side og det fælles design på den nationale side, være identiske med de euromønter, der udstedes af de af EU's medlemsstater, der har indført euroen.

2. Fyrstendømmet Andorra underretter på forhånd Kommissionen om udkastet til den nationale møntsides design, og Kommissionen kontrollerer, at det er i overensstemmelse med reglerne i traktaten om Den Europæiske Union.

Artikel 5

1. Fyrstendømmet Andorras euromønter præges af en EU-møntanstalt, der dog skal have erfaring med fremstilling af euromønter. Det blandede udvalg underrettes, hvis der skiftes leverandør.

2. Af de euromønter, der er beregnet til at blive sat i omløb, skal mindst 80 % sættes i omløb til den pålydende værdi. Det blandede udvalg kan beslutte at forhøje dette tal.

3. Fyrstendømmet Andorras udstedelse af mønter til samlerbrug følger EU's retningslinjer for udstedelse af euromønter til samlerbrug, hvoraf det fremgår, hvilke tekniske specifikationer, design og pålydende værdier skal gøre det muligt at skelne disse mønter fra dem, der sættes i omløb.

Artikel 6

1. Den ene halvdel af den årlige pålydende værdi af de euromønter, der udstedes af Fyrstendømmet Andorra, lægges sammen med den mængde mønter, der udstedes af Kongeriget Spanien, og den anden halvdel lægges sammen med den mængde mønter, der udstedes af Den Franske Republik, med henblik på Den Europæiske Centralbanks godkendelse af det samlede omfang i henhold til artikel 128, stk. 2, i traktaten om Den Europæiske Unions funktionsmåde.

2. Senest den 1. september hvert år underretter Fyrstendømmet Andorra Europa-Kommissionen, Kongeriget Spanien og Den Franske Republik om værdien af den samlede pålydende værdi af de euromønter, som det har til hensigt at udstede det følgende år. Fyrstendømmet Andorra underretter tillige Europa-Kommissionen om de påtænkte betingelser for udstedelsen af disse mønter, særlig om andelen af mønter til samlerformål, og præcist hvordan de øvrige mønter vil blive sat i omløb.

Artikel 7

1. Denne konvention berører ikke Fyrstendømmet Andorras ret til at udstede mønter til samlerformål i diner.

2. Mønter til samlerbrug, der udstedes af Fyrstendømmet Andorra, er ikke lovligt betalingsmiddel i Den Europæiske Union.

Artikel 8

1. Fyrstendømmet Andorra forpligter sig til at vedtage alle passende foranstaltninger ved direkte gennemførelse eller tilsvarende tiltag med henblik på at gennemføre de EU-retsakter, som opregnes i bilaget til denne konvention, inden for følgende områder:

a) eurosedler og -mønter

b) lovgivning om banker og finansieringsinstitutter, især lovgivning om tilsyn med de relevante institutioner og deres aktiviteter

c) forebyggelse af hvidvaskning af penge, forebyggelse af svig, forfalskning af kontanter og andre betalingsmidler (herom skal der underskrives en samarbejdsaftale med Europol), regler om medaljer og møntefterligninger og krav om statistiske indberetninger. Hvad angår lovgivning om indsamling af statistiske data, skal de nærmere gennemførelsesregler og tekniske tilpasninger (herunder de undtagelser, der er nødvendige for at tage højde for Andorras særlige situation) aftales med Den Europæiske Centralbank senest 18 måneder, efter at indsamlingen af statistiske data reelt er påbegyndt

d) nødvendige foranstaltninger vedrørende anvendelsen af euroen som fælles valuta, som vedtages på grundlag af artikel 133 i traktaten om Den Europæiske Unions funktionsmåde.

2. De i afsnit 1 omhandlede retsakter og regler iværksættes af Fyrstendømmet Andorra inden for de frister, der er fastsat i bilaget.

3. Fyrstendømmet Andorra kan bede om teknisk bistand fra Den Europæiske Unions delegation til gennemførelse af den relevante EU-lovgivning, især hvad angår indsamling af statistikker.

4. Kommissionen reviderer én gang om året — eller om nødvendigt oftere — bilaget med henblik på at tage højde for nye retlige tekster og regler fra Den Europæiske Union samt ændringer i eksisterende tekster. Det blandede udvalg fastsætter herefter passende og rimelige frister for Fyrstendømmet Andorras gennemførelse af de nye retsakter og regler i bilaget.

5. Under særlige omstændigheder kan det blandede udvalg ændre en i bilaget fastsat frist.

6. Det ajourførte bilag offentliggøres i Den Europæiske Unions Tidende.

Artikel 9

Kreditinstitutter og i påkommende tilfælde andre finansieringsinstitutter med tilladelse til at drive virksomhed i Fyrstendømmet Andorra har adgang til systemer til interbank-, betalings- og værdipapirafvikling i euroområdet på de vilkår og betingelser, der er fastsat af de kompetente myndigheder i Spanien eller Frankrig efter overenskomst med Den Europæiske Centralbank.

Artikel 10

1. Den Europæiske Unions Domstol har enekompetence til at bilægge eventuelle tvister, som denne konvention måtte give anledning til, og som ikke kan løses af det blandede udvalg.

2. Såfremt Den Europæiske Union efter henstilling fra EU's delegation i det blandede udvalg eller Fyrstendømmet Andorra finder, at den anden part ikke har opfyldt en forpligtelse i henhold til denne konvention, kan de hver især indbringe sagen for Domstolen. Domstolens dom er bindende for parterne, som træffer de nødvendige foranstaltninger til at efterkomme dommen inden for en frist, som Domstolen fastlægger i sin dom, som ikke kan appelleres.

3. Hvis Den Europæiske Union eller Fyrstendømmet Andorra ikke træffer de nødvendige foranstaltninger til at efterkomme dommen inden for den fastsatte frist, kan den anden part med tre måneders varsel bringe konventionen til ophør.

Artikel 11

1. Der nedsættes et blandet udvalg. Dette består af repræsentanter for Fyrstendømmet Andorra og Den Europæiske Union. Den Europæiske Unions delegation består af repræsentanter for Europa-Kommissionen (som formand), Kongeriget Spanien, Den Franske Republik og Den Europæiske Centralbank.

2. Det blandede udvalg træder sammen mindst én gang om året. Formandskabet varetages skiftevis for ét år ad gangen af en repræsentant for Den Europæiske Union og en repræsentant for Fyrstendømmet Andorra. Det blandede udvalg træffer afgørelser med enstemmighed.

3. Det blandede udvalgs medlemmer udveksler synspunkter og oplysninger og træffer de i artikel 3 og 8 nævnte afgørelser. Den Europæiske Unions delegation oplyser Fyrstendømmet Andorra om EU's påtænkte forslag til lovgivning på de i artikel 8 nævnte områder. Derudover undersøger det blandede udvalg de foranstaltninger, der er truffet af Fyrstendømmet Andorra, og bestræber sig på at løse eventuelle tvister, der måtte opstå som følge af denne konventions gennemførelse.

4. Den Europæiske Union varetager det første formandskab i det blandede udvalg efter konventionens ikrafttræden, jf. artikel 13.

Artikel 12

Hver part kan opsige denne konvention med et års varsel, jf. dog artikel 10, stk. 3.

Artikel 13

Denne konvention træder i kraft den første dag i den anden måned efter begge parters meddelelse om gennemførelsen af deres respektive godkendelsesprocedurer.

Artikel 14

Denne konvention indgås og underskrives på fire sprog (katalansk, fransk, engelsk og spansk), som alle har samme gyldighed.

Udfærdiget i Bruxelles, den 30. juni 2011.

På Den Europæiske Unions vegne

Olli REHN

Medlem af Europa-Kommissionen

På Fyrstendømmet Andorras vegne

Antoni MARTÍ PETIT

Regeringschef

▼M7

BILAG